[pic] | KOMISIJA EVROPSKIH SKUPNOSTI |

Bruselj, 14.3.2006

COM(2006) 124 konč.

SPOROČILO KOMISIJE EVROPSKEMU PARLAMENTU, SVETU, EVROPSKEMU EKONOMSKO-SOCIALNEMU ODBORU IN ODBORU REGIJ

Dosežki politik leta 2005

SPOROČILO KOMISIJEEVROPSKEMU PARLAMENTU, SVETU, EVROPSKEMU EKONOMSKO-SOCIALNEMU ODBORU IN ODBORU REGIJ

Dosežki politik leta 2005

1. LETO IZZIVOV ZA EVROPO

V tem povzetku dosežkov politik, ki je prvič pripravljen leta 2006, je opredeljeno, kaj je Komisija naredila, da bi pomagala uresničiti petletne strateške cilje: pospeševati blaginjo, solidarnost, varnost in močnejšo Evropo v svetu [1] . Po prvem dopolnjenem letu Barrosove Komisije so bili vidni ukrepi na več področjih v partnerstvu z evropskimi institucijami, državami članicami in drugimi interesnimi skupinami. Ta dokument pomeni skupaj s povzetkom vprašanj upravljanja in nadzora zadnjo fazo cikla strateškega načrtovanja in programiranja Komisije. Ta dva dokumenta sta del celote, v okviru katere Komisija poroča o obveznostih, sprejetih za dosego rezultatov politike in njene odgovornosti pri izvajanju svoje odgovornosti upravljanja.

V letu 2005 so bile naravne nesreče, teroristični napadi in vztrajna počasna gospodarska rast ter visoka brezposelnost v več državah članicah. To je bilo tudi leto izzivov za evropsko povezovanje z negativnim izidom referendumov o Ustavni pogodbi v dveh ustanovnih državah članicah in z negotovostjo glede finančnih perspektiv EU za obdobje 2007–2013. Leto se je končalo bolj pozitivno. Na neformalnem srečanju vodij držav in vlad v Hampton Courtu je bilo doseženo soglasje, ki je potrdilo analizo Komisije o tem, kako varovati evropske vrednote v globaliziranem svetu. Ugotovljeno je bilo, da je bilo evropsko ukrepanje temeljno za reševanje vprašanj, ki so bistvenega pomena za prihodnost Evrope: raziskave in inovacije, visoko izobraževanje, energetika, upravljanje meja in priseljevanje ter demografska prihodnost Evrope. Decembra je Evropski svet dosegel soglasje o finančnih perspektivah. Komisija je imela ključno vlogo pri teh pogajanjih in še ohranja svojo vlogo poštene posrednice pri pogajanjih med Parlamentom in Svetom o dokončanju finančnega okvira za prihodnjih sedem let. Obširni pregled prihodkov in odhodkov EU je tudi načrtovan v letih 2008–2009.

V zvezi z novimi predlogi je bila večina pobud, poudarjenih v tem povzetku, zajeta v okvir delovnega programa Komisije za leto 2005. Prizadevanja glede strateškega načrtovanja in programiranja za usmeritev na ključne politične prednostne naloge in za njihovo upoštevanje v ukrepih, dajejo še naprej dobre rezultate. Blizu 90 % prednostnih nalog je bilo sprejetih, kar je znatno izboljšanje glede na prejšnja leta in uravnotežen rezultat (z 22, 25, 24 in 18 predlogi, sprejetimi za vsak cilj) [2] . Še pomembneje, predlogi dodatno prispevajo k dejanskemu napredku na poti k dosegi ključnih ciljev Unije. Vendar pa je predlog Komisije samo prvi korak. Da bi bili predlogi podlaga za resnične izboljšave v politikah, pripravljenih za evropske državljane, morajo biti predlagane politike tudi izvedene s sprejetjem zakonodaje v Svetu in Evropskemu parlamentu ter s pospeševanjem širokega soglasja o tem, kaj lahko Evropa naredi in kam naj usmeri svoje moči. To partnerstvo ostaja bistveno za uresničitev tega, kar si Komisija prizadeva doseči.

2. BLAGINJA

„..da bi evropsko gospodarstvo postalo eno najbolj privlačnih za naložbe, proizvodnjo in delo...“ (Strateški cilj za obdobje 2005–2009)

Lizbonska strategija

Spomladanski Evropski svet je naredil odločen korak naprej in dal nov zagon lizbonski strategiji . Lizbonska strategija se je ponovno osredotočila in usmerila na dva glavna cilja: doseganje močnejše in trajnejše rasti ter ustvarjanje več in boljših delovnih mest. Za prenovljeno lizbonsko strategijo je bila bistvena potreba po ukrepanju na vseh ravneh: evropski, nacionalni, regionalni in lokalni.

Zavezanost držav članic prenovljeni lizbonski strategiji je podkrepil sporazum o večletnih integriranih smernicah za rast in delovna mesta (2005–2008) . Te smernice zagotavljajo večjo doslednost z večjo osredotočenostjo na rast in zaposlitev ter jasen načrt pri oblikovanju državnih reform. Na evropski ravni je Komisija tudi predlagala lizbonski program Skupnosti , ki zagotavlja posebne ukrepe na ravni EU, ki bodo s svojo evropsko razsežnostjo dopolnili celosten okvir in podprli ter dopolnili nacionalne ukrepe. Dve tretjini prvotno predvidenih ukrepov je Komisija že sprejela. Več ukrepov financiranja pa je odvisnih od dokončanja in izvajanja finančnih perspektiv.

Pakt za stabilnost in rast

Ustvarjanje trajnostne rasti in delovnih mest zahteva dobro makrogospodarsko okolje. Svet se je na predlog Komisije strinjal glede revizij Pakta za stabilnost in rast . V praksi bodo države s kombinacijo majhnega dolga in visoko potencialno rastjo lahko srednjeročno imele majhen primanjkljaj, medtem ko bo za druge države zahtevan uravnotežen proračun ali presežek. Za države članice bo postalo tudi lažje začeti strukturne reforme, ki imajo neposredne dolgoročne učinke zmanjševanja stroškov, in dolgoročno izboljšati davčno vzdržnost. Reforma tako zagotavlja večjo skladnost med cilji davčne discipline in izvajanjem lizbonske strategije.

Konkurenčnost

Komisija je, da bi pomagala razvoju podjetij v Evropi, sestavila celostno industrijsko politiko , ki določa sektorske in medsektorske pobude za prihodnja leta. Ta politika poudarja potrebo za delovanje na sorodnih področjih, npr. pri dostopu do trgov, pravicah intelektualne lastnine, znanju in spretnostih ter regionalnih skladih za strukturno prilagoditev. Mala in srednje velika podjetja so glavni vir delovnih mest in inovacij, vendar igrajo veliko manjšo vlogo na notranjem trgu kakor večje družbe. Da bi malim in srednje velikim podjetjem pomagali, da postanejo bolj konkurenčna in izboljšajo svoj dostop na trg ter zmanjšajo birokracijo, je Komisija sprejela celostno politiko malih in srednje velikih podjetij . Predlagala je tudi okvirni program za konkurenčnost in inovacije , oblikovan za poenostavitev dostopa do ustrezne podpore malim in srednje velikim podjetjem, ki si prizadevajo za pridobitev kapitala za rast, ter večjo uporabo informacijske in komunikacijske tehnologije, okoljskih tehnologij ter obnovljivih virov energije. Komisija je ustanovila skupino na visoki ravni ( CARS 21 ), ki je sestavila priporočila za okrepitev zaposlovanja in svetovne konkurenčnosti evropske avtomobilske industrije z ohranjanjem nadaljnjega napredka glede varnosti in okoljskega ravnanja po dostopni ceni za potrošnike.

Za izboljšanje davčnega in carinskega okolja za družbe je Komisija predložila sporočilo o prispevku politike obdavčitve in carinske politike k lizbonski strategiji . Namen sporočila je, da se podjetja EU razbremenijo nepotrebnih dodatnih stroškov, ki izvirajo iz delovanja 25 nacionalnih sistemov, in jim pomagati, da v celoti izkoristijo notranji trg. V tem okviru je Komisija predlagala pilotski program obdavčitve po pravilih matične države , ki analizira ovire davka na pravne osebe, s katerimi se soočajo mala in srednje velika podjetja, in opiše davčno ureditev, ki bi se lahko uporabljala pri čezmejnem poslovanju. Komisija je, da bi povečala konkurenčnost družb z zmanjšanjem njihovih stroškov usklajevanja, predlagala posodobljeni carinski zakonik skupaj z informacijsko tehnologijo za vzpostavitev elektronskega carinskega okolja brez papirne dokumentacije v EU . Komisija je tudi predstavila sporočilo o odzivu carinskih organov na najnovejše trende pri ponarejanju in piratstvu , ki opredeljuje področja za prednostno ukrepanje. Ponarejanje ogroža inovacije, konkurenčnost, zakonito trgovino, delovna mesta, davčne prihodke, varnost in zdravje evropskih državljanov.

Komisija je uvedla akcijski načrt državnih pomoči , sveženj daljnosežnih reform, ki je zasnovan tako, da zagotovi bolj uspešen, pregleden, pravičen in učinkovit sistem državne pomoči EU. Akcijski načrt spodbuja države članice, da zagotovijo več pomoči za raziskave in razvoj, inovacije in tvegani kapital za majhna podjetja ter izboljšajo javne storitve.

Enotni trg

Leta 2005 so bili sprejeti skoraj vsi ukrepi, predlagani v akcijskem načrtu finančnih storitev, objavljena pa je bila tudi bela knjiga o politiki finančnih storitev , ki določa strategijo za naslednjih 5 let. Komisija je sprejela ukrepe za spodbujanje učinkovitega zagotavljanja storitev po Evropi v korist potrošnikov in podjetij. Predlagala je ustanovitev enotnega plačilnega območja , ki ima cilj omogočiti čezmejna plačila, ki bi bila tako preprosta, poceni in varna kakor plačila v okviru ene države članice. To bi v popolni izvedbi evropskemu gospodarstvu lahko prihranilo 50–100 milijard EUR na leto. Predlagana je tudi direktiva o čezmejnem združevanju , ki sta jo sprejela Evropski parlament in Svet ter bo podjetjem, ustanovljenim v različnih državah EU, močno olajšala sodelovanje in prestrukturiranje v okviru enotnega trga. Za pospeševanje naložb v drugih državah članicah je Komisija tudi predlagala razširitev pravic čezmejnih delničarjev , ki bodo vlagateljem v EU zagotovile pridobitev pomembnih in pravočasnih informacij ter glasovalnih pravic brez nepotrebnih ovir.

Namen predloga Komisije o obdavčitvi avtomobilov je izboljšati delovanje notranjega trga z odpravo sedanjih davčnih ovir za prenos osebnih avtomobilov iz ene države članice v drugo. Pospešil bi tudi vzdržnost s preoblikovanjem davčne osnove za davke pri registraciji avtomobilov in letnih povračilih za uporabo cest, da bodo vključeni elementi, ki so neposredno povezani z emisijami ogljikovega dioksida za osebne avtomobile.

Napredek pri obravnavi predloga „Registracija, ocenjevanje in avtorizacija kemikalij“ (REACH) v Evropskem parlamentu in Svetu je bil še vedno opazen. Ta nova uredba bo nadomestila 40 sedanjih pravnih aktov in vzpostavila enoten sistem za vse kemične snovi. Pospešila bo tudi nadomestitev nevarnih kemikalij in tako spodbudila inovacije na podlagi razvoja novih in varnih snovi.

Inovacije

Večja usposobljenost za zagotavljanje znanja, njegovega usvajanja z izobraževanjem in utrjevanja z inovacijami je ključna pot EU za spodbujanje rasti in ustvarjanje novih delovnih mest. Za podporo tega je Komisija predložila sporočilo, poimenovano „Oblikovanje evropskega raziskovalnega prostora znanja za rast“ , ki določa cilje politike za evropske raziskave. Predložila je tudi podroben pristop za sedmi okvirni program za raziskave in tehnološki razvoj (2007–2013). Sedmi okvirni program bo posodobil uresničevanje raziskav na evropski ravni in bo uvedel nove inovativne mehanizme, kakor je Evropski raziskovalni svet. Za pomoč pri spodbujanju naložb, potrebnih za dosego cilja 3 % BDP, namenjenih za raziskave do leta 2010, in za izboljšanje pogojev za naložbe zasebnega sektorja v raziskave in inovacije, je Komisija predložila celosten akcijski načrt za inovacije in raziskave . Ta je obravnaval vprašanja, kakor so davčne spodbude za raziskave, uporaba javnega naročanja za inovativne proizvode in storitve, vzpostavitev evropskega trga dela za raziskovalce ter sodelovanje in prenos tehnologije med univerzami in podjetji. Medtem je Komisija nadaljevala z izvajanjem in upravljanjem šestega okvirnega raziskovalnega programa s skupnim proračunom 19 milijard EUR za obdobje 2002–2006. Komisija je tudi sestavila strategijo za razvoj nanoznanosti in nanotehnologij, katerih rezultati bodo močno vplivali na spremembo evropske industrije in hkrati ohranjali delovna mesta ter tako zagotavljali ekonomsko in socialno kohezijo. Leta 2005 so se končala dolgotrajna pogajanja o mednarodnem termonuklearnem eksperimentalnem reaktorju ITER (mednarodnem obsežnem poskusnem projektu za razvoj pridobivanja električne energije s fuzijo) in sprejeta je bila odločitev, da bo v Evropi (Cadarache, Francija).

Za pospeševanje inovacij in delovnih mest s pomočjo uporabe informacijske in komunikacijske tehnologije je Komisija predstavila strategijo EU za informacijsko družbo – i2010 . Cilj strategije je uvesti enotni trg za informacijsko družbo in medijske storitve, da se premosti geografski in socialni „digitalni razkorak“ ter zagotovi vključevanje in da se povečajo naložbe v raziskave informacijske in komunikacijske tehnologije za 80 %. Vrhnja domena „.eu“ evropskim podjetjem in državljanom zagotavlja nov prostor na spletu s spodbujanjem spletne identitete EU. Skoraj 100.000 vlog je bilo prejetih v treh urah od uradne uvedbe domene. Komisija je tudi predlagala direktivo o avdiovizualnih vsebinah („ Televizija brez meja “), ki ima za cilj vzpostaviti enake pogoje delovanja za vsa podjetja, ki ponujajo storitve, podobne televizijskim, npr. prek običajne televizije, spleta ali mobilnih telefonov. Direktiva bi uskladila tudi pravila o oglaševanju, ki bi omogočila več prožnosti za financiranje avdiovizualnih vsebin.

Vseživljenjsko učenje

Kvalificirani delavci in trgi dela, prilagojeni za spodbujanje ustvarjanja delovnih mest, so ključni pogoj za zagotavljanje sprememb. Skupno poročilo Sveta in Komisije o napredku, narejenem pri izvajanju programa Izobraževanje in usposabljanje 2010 , kaže, da se reforme nacionalnih sistemov izvajajo v pravi smeri, vendar jih bodo morale države članice pospešiti. Evropski parlament in Svet sta uvedla ključne usmeritve za tri glavne programe Skupnosti o izobraževanju, poklicnem usposabljanju in mladini za obdobje 2007–2013. Leta 2005 je 160.000 študentov prejelo štipendijo Erasmus za študij v tujini, 67.000 oseb pa je končalo delovno prakso v okviru programa Leonardo da Vinci . Med letom so programi za mladino, programi izobraževanja in poklicnega usposabljanja podprli sodelovanje okoli 400.000 oseb pri ukrepih v zvezi z mobilnostjo. Za podporo mobilnosti delovne sile je Komisija sestavila nekaj zakonodajnih predlogov o usklajevanju sistemov socialne varnosti , npr. direktivo, ki ima za cilj izboljšanje prenosljivosti dodatnih pravic do pokojnine. Predlog Komisije za poenostavitev zapletene zakonodaje o priznavanju kvalifikacij je bil sprejet kot zakon, kar bo zagotovilo hiter in enostaven sistem, ki bi državljanom omogočil priznavanje kvalifikacij iz ene države članice v drugih. Ukrepi, ki obravnavajo temeljno vprašanje učinkovite dovolitve vstopa ekonomskih priseljencev, so bili razviti v akcijskem načrtu o zakoniti migraciji .

Energetika in promet

Komisija je začela preiskavo glede delovanja trgov z električno energijo in plinom. Danes so zaradi liberalizacije cene električne energije v EU nižje kakor pred desetimi leti. Vendar je nadaljnje ukrepanje še potrebno za vzpostavitev konkurenčnih in integriranih trgov za energijo , ki ostajajo bistveni za podporo konkurenčnosti evropske industrije. Prispevek prometnega sektorja k tehnološkim inovacijam in gospodarski rasti se je povečal zaradi velikih novih evropskih industrijskih projektov. Eden od primerov je evropski sistem upravljanja železniškega prometa , s katerim bo železniški promet postal bolj konkurenčen ob zagotavljanju učinkovite interoperabilnosti med nacionalnimi sistemi. Drugi primer je program za raziskave o upravljanju zračnega prometa enotnega evropskega neba (Single European Sky Air Traffic Management Research Programme – SESAR) , tehnološki sklop programa enotnega evropskega neba, ki bo vzpostavil sodoben sistem kontrole zračnega prometa. SESAR bo zmanjšal stroške za letalske prevoznike in bi lahko ustvaril 200.000 delovnih mest v Evropi. Galileo , evropski sistem za globalno satelitsko navigacijo, je z uspešno izstrelitvijo prvega poskusnega satelita decembra postal resničnost. Ta program bi ustvaril več kakor 150.000 visokokvalificiranih delovnih mest v Evropi. Evropski parlament in Svet sta se strinjala glede novih evropskih socialnih predpisov za cestni prevoz blaga , ki bodo povečali varnost v cestnem prometu in vzpostavili enake pogoje delovanja v zvezi s socialnimi pravicami delavcev v tem sektorju.

3. SOLIDARNOST

„... zadostiti potrebam sedanjosti, ne da bi ogrožali zmožnost prihodnjih generacij, da zadostijo svojim potrebam ...“ (Strateški cilj za obdobje 2005–2009)

Socialna solidarnost

Komisija je revidirala socialno agendo za pomoč pri posodobitvi socialnega modela Evrope v okviru lizbonske strategije za rast in delovna mesta. Osredotoča se na dve prednostni nalogi: zaposlitev in boj proti revščini s spodbujanjem enakih možnosti. Zajema vprašanja, kakor je potreba po posodobitvi delovnega prava za obravnavo novih oblik dela (npr. kratkoročnih pogodb) ali vpliv staranja prebivalstva. Dejanski nadaljnji ukrepi so vključili sprejetje zelene knjige o demografskih spremembah , sporočilo o prestrukturiranju podjetij in zaposlovanju , ki predlaga načine predvidevanja in upravljanja sprememb za pospeševanje številnejših delovnih mest, okvirno strategijo o enakih možnostih in ustanovitev Evropskega inštituta za enakost med spoloma . V tem okviru je odločitev Evropskega sveta, da poveže Evropski pakt za mlade s strategijo za rast in delovna mesta, odprla novo področje za politike, ki dajejo prednost zaposlenosti mladih in socialnemu vključevanju. Komisija je to prenesla v posebne predloge za izvajanje tega pakta v svojem sporočilu o evropskih politikah, ki se nanašajo na mladino . Komisija je predlagala ureditveni okvir za svojo kohezijsko politiko po letu 2006 skupaj z uredbo o izvajanju te politike. To bo vodilo kohezijsko politiko neposredno do cilja povečanja rasti in delovnih mest. Dovolj prožno je, da se vsaki državi članici ali regiji dovoli določiti ustrezen izbor politik glede na svoje posebne gospodarske, socialne, okoljske, institucionalne in kulturne pogoje. Komisija je tudi tesno sodelovala z državami članicami pri pripravi njihovih nacionalnih strateških referenčnih okvirov ter njihovih nacionalnih in regionalnih programov, hkrati pa je nadaljevala s podpiranjem kohezijskih ciljev v okviru svojih sedanjih programov z zagotavljanjem blizu 20 milijard EUR sredstev za regionalno politiko.

Komisija je predlagala uredbo za razširitev področja Evropskega centra za spremljanje rasizma in ksenofobije s tem, da se ga spremeni v Agencijo Evropske unije za temeljne pravice . Agencija bo neodvisen strokovni center, ki bo tesno sodeloval s Svetom Evrope. Svetoval bo institucijam EU in državam članicam o tem, kako najbolje pripraviti ali izvajati zakonodajo EU, povezano s temeljnimi pravicami. Primer prizadevanj Komisije za boj proti razlikovanju je zakonodajna pobuda s ciljem zagotoviti nerazlikovanje letalskih potnikov z omejeno mobilnostjo .

Nazadnje je Komisija za spodbujanje učenja jezikov in jezikovne raznolikosti sprejela sporočilo o večjezičnosti v EU . Dokument znanje jezikov predstavlja kakor znanje in spretnost, zaželeno za življenje, za vse državljane in poudarja pomen jezikovnih spretnosti in znanj pri mobilnosti delavcev ter konkurenčnosti gospodarstva EU. Komisija si bo prizadevala vložiti več v raziskave, povezane z jeziki, in dati na voljo svoje informacije v več jezikih; države članice so pozvane tudi k nadaljnjem poučevanju, učenju in uporabi jezikov.

Trajnostno upravljanje in uporaba virov ter varstvo okolja

Komisija je opravila pregled strategije trajnostnega razvoja EU, sprejete leta 2001. Pregled potrjuje zavezanost Komisije trajnostnemu razvoju in opredeli več ključnih področij, na katerih je treba okrepiti delovanje, kakor so podnebne spremembe, energetska učinkovitost in uporaba virov. Določa tudi posebne pobude za sprožitev napredka.

Leta 2005 je bil pri reševanju podnebnih sprememb dosežen spodbuden napredek pri izvajanju in učinkovitosti; raven emisije toplogrednih plinov iz EU-25 je 5,5 % pod ravnmi iz leta 1990. Vsi nacionalni načrti za dodelitev pravice do emisije CO2 so bili potrjeni in zagotavljajo, da sistem EU za trgovanje z emisijami začne popolnoma delovati. Pobude so bile predstavljene tudi za pospeševanje zmanjšanih emisij iz avtomobilov („Euro 5“) in letalskega sektorja. Na decembrski konferenci OZN o podnebnih spremembah v Montrealu je Komisija imela pomembno vlogo pri zagotavljanju, da bi bil z začetkom pogovorov leta 2006 dosežen sporazum o prihodnjem mednarodnem sodelovanju v zvezi s podnebnimi spremembami, ko bodo sedanji cilji v okviru Kjotskega protokola leta 2012 prenehali veljati.

Komisija je tudi predstavila štiri tematske strategije za okolje – o onesnaženosti zraka, morskemu okolju, naravnih virih in preprečevanju nastajanja odpadkov ter recikliranju. Vsaka od njih bo prispevala k bolj trajnostni uporabi in upravljanju virov za ohranitev prihodnjih zmogljivosti naših gospodarstev s pozitivnim učinkovanjem na ekosisteme in človeško zdravje.

Na področju energije je bilo osrednjega pomena reševanje podnebnih sprememb in zagotavljanje oskrbe s trajnostno energijo. Zelena knjiga o energetski učinkovitosti je predlagala stroškovno učinkovite ukrepe za prihranek 20 % pri porabi energije do leta 2020 zaradi sprememb pri obnašanju potrošnikov in uporabe energetsko učinkovitih tehnologij. Ti bi EU zagotovili prihranek, ocenjen na 60 milijard EUR na leto. Komisija je tudi sprejela akcijski načrt EU o biomasi z glavnim ciljem več kot podvojiti uporabo biomase v EU do leta 2010 in omogočiti pot znatnejšim povečanjem do leta 2020.

V zvezi s kmetijstvom je bil sprejet predlog Komisije za obsežne reforme sektorja sladkorja . Sladkorne reforme bodo v štirih letih zmanjšale zajamčeno ceno za beli sladkor za 36 %. Pričakovati je, da bodo pospešile konkurenčnost sektorja, vzpostavile ravnotežje na trgu in pomagale upoštevati mednarodne obveznosti EU glede na druge države proizvajalke sladkorja. Leto 2005 je bilo tudi prvo leto izvajanja enotnega plačila na kmetijo, ki ni vezano na proizvodnjo, in umika neposredno povezavo med proizvodnjo in subvencijami v okviru skupne kmetijske politike. Od leta 2006 bo okoli 90 % neposrednih plačil kmetom postalo proizvodno nevezanih, hkrati pa bodo uvedene nove zahteve za upoštevanje okoljskih standardov. Še eden od političnih dosežkov je bilo sprejetje uredbe o razvoju podeželja , o kateri je bil doseženo soglasje z Evropskim parlamentom in Svetom. Nova uredba bo državam članicam omogočila širše področje uporabe sredstev za razvoj podeželja za pospeševanje rasti in ustvarjanje novih delovnih mest ter uresničevanje programov ekološkega varstva na podeželju. Svet je tudi sprejel predlog za enotni pravni okvir pri financiranju skupne kmetijske politike. Znatno bo poenostavil financiranje skupne kmetijske politike in posodobil upravljanje in nadzor ter okrepil proračunsko disciplino.

Na področju ohranjanja virov in upravljanja ribištva so bili predlogi Komisije sestavljeni za dolgoročne načrte obnovitve pri različnih vrstah . Poleg tega bodo ukrepi za Baltsko morje pripomogli k večletnemu načrtu obnovitve za obnovitev staležev trske na tem področju, Svet pa je tudi sklenil ustanoviti Agencijo Skupnosti za nadzor ribištva , ki bi pospeševala skupni pristop glede spremljanja in nadzora ribolova v Uniji. Komisija je tudi vzpostavila projektno skupino za pomorsko politiko, katere naloga je vzpostaviti splošni okvir za trajnostni razvoj pomorskih dejavnosti na ravni EU.

4. VARNOST IN SVOBODA

„... osebna varnost evropskih državljanov pri soočanju s kriminalom in terorizmom ... in zmožnost državljanov, da vsak dan živijo varno ...“ (Strateški cilj za obdobje 2005–2009)

Pravosodje in notranje zadeve

Sprejetje skupnega akcijskega načrta Sveta in Komisije o izvajanju Haaškega programa je pomenilo ključni dogodek za razvoj politik svobode, varnosti in pravice v Evropi v obdobju 2005–2009. Teroristični napadi 7. julija v Londonu so potrdili potrebo po hitrem in obširnem ukrepanju na ravni EU. Predlog za Okvirni sklep o izmenjavi informacij v skladu z načelom dostopnosti bi prinesel znatne izboljšave pri dostopu do informacij za organe pregona. V povezavi s tem bo predlog za Okvirni sklep o varstvu osebnih podatkov , obdelanih v okviru policijskega in pravosodnega sodelovanja v kazenskih zadevah, pomagal zagotoviti upoštevanje temeljnih pravic.

Akcijski načrt na področju drog ima cilj zmanjšati razširjenost uporabe drog in socialno škodo ter škodo za zdravje, ki jo povzroči uživanje prepovedanih drog. Ta predlaga posebne ukrepe in bi moral biti uporaben kot vodilo interesnim skupinam, kadar se določajo prednostne naloge na tem področju. Namen strategije za boj proti organiziranem kriminalu je razviti skupne metodologije med nacionalnimi organi in organi EU ter vzpostaviti sistem statistike kriminala EU kakor podlago za nadaljnji razvoj politike na tem področju. Komisija je tudi opravila revizijo programa za vzajemno priznavanje pri kazenskih zadevah . Sporočilo predlaga zakonodajne ukrepe za usklajevanje zakonodaje o kazenskem postopku ob osredotočanju na varstvo osebnih pravic in na ukrepe v praksi za povečanje usposabljanja na področju pravosodja ter podporo vzpostavljanja mrež med osebami, ki delajo na tem področju.

Tragični dogodki, povezani z velikim povečanjem migracijskih pritiskov na evropskih mejah, kakor so bili v Ceuti in Melilli, so poudarili pomen hitrega ukrepanja na tem področju. Predlagana direktiva o uvedbi skupnih standardov za postopke vračanja in medsebojnem priznavanju odločb o izgonu je odgovorila na potrebo po jasnih evropskih načelih o vračanju nezakonitih priseljencev. Agencija za upravljanje operativnega sodelovanja na zunanjih mejah je bila tudi slovesno odprta.

Na področju civilnega sodstva so bila prizadevanja usmerjena v odpravljanje ovir za vzajemno priznavanje sodb in dostop do sodišča ter lajšanje življenja državljanom v razširjeni in združeni Evropi. Leta 2005 je bil poseben poudarek na družinskem pravu. Dejstvo, da se razveže vedno več parov, skupaj z vedno večjo mobilnostjo v EU vodi do vse večjega števila čezmejnih sporov v zvezi z zahtevki za preživnino. Komisija je predlagala uredbo o preživninskih obveznostih , ki bo zagotovila pomoč, pomagala rešiti spore in okrepiti preživninske obveznosti med razvezanimi pari, ki živijo v različnih državah članicah.

Zdravje in varstvo

Komisija je predložila sporočilo s ciljem okrepiti mehanizem Skupnosti na področju civilne zaščite . Komisija zagotavlja dostopnost mehanizma 24 ur na dan prek njegovega nadzornega in informacijskega centra, ki podpira in olajša sprostitev neobhodno potrebnih sredstev civilne zaščite iz držav članic v nujnih primerih. Leta 2005 se je mehanizem odzval v 14 nujnih primerih, vključno s poplavami v Srednji Evropi, gozdnimi požari na Portugalskem in orkani v Združenih državah.

Komisija je sprejela strategijo in nov program za zdravje in varstvo potrošnikov . Program bo pomagal zaščititi državljane pred tveganji in ogroženostjo, na katere ne morejo vplivati in jih posamezne države članice same ne morejo učinkovito rešiti. Pomagal bi izboljšati evropski sistem nadzora in zgodnjega opozarjanja pri nalezljivih boleznih za povečanje sodelovanja med državami članicami, da se prepreči dostop nevarnih proizvodov na notranji trg ter državljanom zagotovijo informacije o njihovih pravicah v okviru zakonodaje o varstvu potrošnikov ter o njihovi upravičenosti do zdravstvenega varstva po vsej EU. Varstvo potrošnikov je bilo pospeševano tudi s sprejetjem več zakonodajnih predlogov o varnosti živil, vključno z uredbo o mejnih vrednostih ostankov pesticidov v hrani in uredbo o mikrobioloških merilih za živila.

Možnost pandemije influence je vzbudilo veliko pozornosti na političnem področju. Komisija je sodelovala z državami članicami pri pripravah za reševanje življenj in zagotavljanje čim manjših motenj gospodarstva v primeru pandemije. Pripravila je zakonodajni predlog, ki zahteva, da države članice okrepijo ukrepe za nadzor in obvladovanje aviarne influence z zagotavljanjem jasnih pravil o cepljenju ptic. Evropski Center za preprečevanje in obvladovanje bolezni (European Centre for Disease Prevention and Control – ECDC) je začel delovati v celoti. Ključne naloge ECDC so povezane z epidemiološkim spremljanjem, zgodnjim opozarjanjem in hitrim odzivom.

Od začetka veljavnosti uredbe o pravicah letalskih potnikov so državljani upravičeni do povečanega nadomestila in boljše pomoči v primeru zavrnjenega vkrcanja in zamude ali odpovedi leta. Komisija je tudi predložila pobude za objavo črnih seznamov letalskih družb in informacij za potnike o identiteti prevoznikov , ki so bili naknadno prečiščeni ter sprejeti po letalskih nesrečah poleti. Predložen je bil sveženj o pomorski varnosti , vključno z zakonodajnimi predlogi za preprečitev nesreč in povečanje odgovornosti lastnikov ladij.

5. EVROPA KOT SVETOVNI PARTNER

„... Unija mora doseči večjo politično skladnost pri zunanjih ukrepih ...“ (Strateški cilj za obdobje 2005–2009)

Širitev in evropsko sosedstvo

Podpis pristopne pogodbe z Bolgarijo in Romunijo je sklenil peti krog pridružitvenih pogajanj za širitev EU. S 1. januarjem 2007 se načrtuje pridružitev teh dveh držav k EU, če bosta uresničili dodatna prizadevanja, katerim sta se zavezali. EU je pripravila okvir za prihodnje širitve z začetkom pridružitvenih pogajanj s Hrvaško in Turčijo . Nadaljnji napredek je bil narejen tudi pri stabilizacijsko-pridružitvenem procesu na zahodnem Balkanu , Nekdanja jugoslovanska republika Makedonija je dobila status kandidatke in EU je okrepila svoje vezi s preostalim zahodnim Balkanom.

Leta 2005 je Komisija začela izvajati sedem akcijskih načrtov evropske sosedske politike in začela s posvetovanji z drugimi petimi državami z namenom dokončati akcijske načrte. Z evropsko sosedsko politiko želi EU pospeševati odgovorno vodenje ter gospodarski in socialni razvoj v državah, neposredno zunaj svojih meja, hkrati pa izboljšati okoljske pogoje. Evropska sosedska politika prispeva k območju vedno večje blaginje, stabilnosti in varnosti na mejah EU ter hkrati državam partnericam omogoča tesnejše politične vezi in elemente gospodarskega povezovanja z EU. Na Bližnjem vzhodu je bila EU dejavna pri obnovi palestinskega gospodarstva z dolgoročnim načrtovanjem svojega strateškega partnerstva s Palestinsko upravo za dosego rešitve za obe državi.

Svet

Pogajanja o razvojni agendi iz Dohe v okviru Svetovne trgovinske organizacije (WTO) so bila najpomembnejša prednostna naloga trgovinske politike EU v letu 2005. Ker so pogajanja napredovala bolj počasi, je EU potrdila svojo zavezanost večstranskim pogajanjem s predložitvijo velikopoteznih ponudb pred šesto ministrsko konferenco WTO v Hongkongu decembra 2005. Žal do sedaj drugi pomembni akterji še niso pokazali enakega prizadevanja za zagotovitev zahtevnega kroga pogajanj, kakršnega je pokazala EU. Evropska skupnost je odločena, da odpravi svoje kmetijske izvozne subvencije do leta 2013, in je s prizadevanjem za dosego dogovora o pomembnem „svežnju“ za razvojno razsežnost v krogu pogajanj prispevala k sorazmernemu uspehu konference.

V okviru dvostranskih odnosov je bil narejen napredek pri pospeševanju političnega dialoga in poglabljanju naših odnosov z več ključnimi partnerji po svetu. V odnosu med EU in ZDA je bil na primer viden pozitiven napredek. Komisija je imela veliko vlogo pri pogajanjih o gospodarski pobudi, sprejeti na vrhu EU–ZDA .

Leta 2005 je bila Komisija ena izmed petih največjih dajalcev uradne razvojne pomoči (URP). Komisija je pospešila svoje izplačevanje pomoči, ki je v letu v celoti znašala 6,2 milijarde EUR (povečanje za 10 % glede na prejšnje leto). Svet in Evropski parlament sta na podlagi predloga Komisije sprejela novo izjavo o razvojni politiki – Evropsko soglasje o razvoju . Prvič v petdesetih letih ta izjava na ravni EU opredeljuje skupne vrednote, načela, cilje in sredstva za izkoreninjenje revščine in dosego razvojnih ciljev novega tisočletja. Zavezuje države članice, ne samo kot članice Sveta, temveč tudi kot dvostranske donatorice, in Evropsko skupnost. Pred septembrskim vrhom OZN, posvečenim pregledu izvajanja ciljev novega tisočletja , je EU sprejela nove obveznosti za pospešitev napredka pri doseganju razvojnih ciljev novega tisočletja na podlagi predlogov Komisije. EU si je zastavila nove velikopotezne vmesne cilje za URP za leto 2010, da bi dosegla cilj OZN, ki je 0,7 % do leta 2015. Do leta 2010 bi to poleg sedanjega letnega prispevka 43 milijard EUR že ustvarilo dodatnih 20 milijard EUR URP letno iz EU. Povečano financiranje pomeni tudi zavezanost, da se zagotovi večjo učinkovitost, izkoristi inovativne vire financiranja in omogoči nadaljnji odpis dolga skupaj z obljubo zagotovitve 50-odstotnega povečanja URP za Afriko. Na podlagi predloga Komisije je Svet sprejel strategijo EU za Afriko . Njeni glavni cilji so podpreti prizadevanja Afrike za dosego razvojnih ciljev novega tisočletja in pospeševati trajnostni razvoj, varnost in odgovorno vodenje z okrepljenim dialogom ter večjo in bolj učinkovito pomočjo EU. Revizija sporazuma iz Cotonouja nadalje krepi politično razsežnost odnosov med EU ter afriškimi, karibskimi in pacifiškimi državami, vključno z dialogom o človekovih pravicah, demokratičnih načelih in vladavini prava.

Komisija je iz skupnega proračuna 650 milijonov EUR, namenjenega za človekoljubno pomoč in nujno ukrepanje, financirala programe človekoljubne pomoči, vključno s tistimi za žrtve cunamija v jugovzhodni Aziji (123 milijonov EUR) ter potresa v Indiji in Pakistanu (blizu 50 milijonov EUR). Človekoljubna pomoč je bila dopolnjena z ukrepi za podporo sanacije in začetek ponovne vzpostavitve trajnostnih pogojev za preživetje (170 milijonov EUR za države, prizadete zaradi cunamija, in 50 milijonov EUR zaradi posledic potresa v južni Aziji). Odziv Komisije temelji na njenem sporočilu o okrepitvi odzivanja EU na nesreče in krizne razmere v tretjih državah , ki je bilo sprejeto leta 2005. Komisija je tudi nadaljevala s financiranjem pomoči za pozabljene in zapletene krizne razmere. Osredotočena je bila predvsem na Afriko – zlasti na Darfur, Sudan (45 milijonov EUR poleg 14 milijonov EUR za sudanske begunce v Čadu), Demokratično republiko Kongo (38 milijonov EUR) in zahodno Afriko (29 milijonov EUR). Drugi primeri pomembnih človekoljubnih programov se nanašajo na Bližnji vzhod (36,6 milijonov EUR) in severni Kavkaz v zvezi s čečensko krizo (26 milijonov EUR), kjer je Komisija največja dajalka človekoljubne pomoči.

Leta 2005 je bilo tudi mnogo dejavnosti za podporo EU volitvam in njihovo opazovanje v okviru 12 misij, v katerih je sodelovalo več kakor 1000 opazovalcev. Zagotovljena je bila tudi pomoč političnim procesom v Aziji in na Bližnjem vzhodu za okrepitev varnosti v svetu. V Iraku so bila prizadevanja usmerjena v izboljšanje vsakodnevnega življenja državljanov Iraka ter krepitev vodenja in političnih procesov. Ukrepi so bili usmerjeni na osnovne potrebe, kakor so izobraževanje, zdravstveno varstvo, voda, dejavnosti za zagotovitev dohodka, ter na prispevek k izvedbi volitev in referenduma o novi iraški ustavi. V Afganistanu je Komisija nadaljevala s podpiranjem obnove in vzpostavljanja institucij, vključno s pomočjo za ohranitev javnega reda in miru, ter s krepitvijo zdravstva, razvoja podeželja in reforme javne uprave. Zagotovljena je bila tudi podpora za parlamentarne volitve, ki so bile uspešno izvedene septembra. V Acehu (Indoneziji) je Komisija financirala obnovo po cunamiju, dejavno pomagala pri dejavnostih posredovanja, ki so privedle do podpisa mirovnega sporazuma, in zagotovila podporo za trajen mir.

6. SODOBNA IN UčINKOVITA UPRAVA, KI ZAGOTAVLJA BOLJšO UREDITEV V RAZšIRJENI EU

Pobude, ki so navedene zgoraj, poudarjajo vlogo Komisije kot pobudnice zakonodaje Skupnosti in njeno zmožnost za začetek in vodenje strateških razprav na evropski ravni pri pripravi ukrepov EU. Vendar pa se ne kažejo, kakor da so obsežen seznam dejavnosti Komisije leta 2005 [3] . Komisija je svoje odgovornosti še naprej izpolnjevala v okviru širokega obsega dejavnosti. S svojo vlogo „varuhinje Pogodb“ je pospeševala hiter prenos zakonodaje Evropskih skupnosti, ki so ga opravile države članice, njeno pravilno izvajanje ter dosledno uveljavitev.

Komisija ima tudi izvršilno pristojnost pri vodenju skupnih politik . Leta 2005 je Komisija velik del svojih sredstev namenila zagotovitvi neprekinjenega izvajanja obstoječih politik. Znatno si je dodatno prizadevala glede takih „bistvenih zadev“, zlasti z upoštevanjem uveljavitve prava Skupnosti in učinkovitim upravljanjem programov Skupnosti, vključno s strukturnimi skladi, skupno kmetijsko politiko in raziskovalnimi programi. Leto 2005 je zaznamoval zaključek „projekta reforme“, ki je bil namenjen vzpostavitvi še bolj učinkovite in odgovorne uprave. Komisija je v tem okviru začela pomembno reformo svojega računovodskega sistema s prehodom na računovodstvo na podlagi poslovnih dogodkov, ki zagotavlja boljši pregled nad sredstvi in obveznostmi Skupnosti vse leto. Začela je pobudo za preglednost , da pokaže javnosti, kako se porablja denar in sprejemajo odločitve. Komisija je sprejela sporočilo o načrtu za okvir celostnega finančnega nadzora , ki naj omogoči pridobitev mnenja brez pridržka Evropskega računskega sodišča o finančnem upravljanju proračuna EU z izvajanjem konkretnih ukrepov na ravni Komisije in držav članic. Komisija je poenostavila pravila za oddajo naročil in nepovratna sredstva s spremembo izvedbenih pravil finančne uredbe. Komisija je tudi sprejela revidiran strateški okvir e-Komisije in s tem obnovila svojo zavezanost najboljši uporabi informacijske in komunikacijske tehnologije za izboljšanje svoje učinkovitosti in preglednosti. Nazadnje je Komisija z vključevanjem osebja iz novih držav članic, zagotavljanjem storitev prevajanja in tolmačenja v devetih dodatnih jezikih in zbiranjem ključnih statističnih podatkov iz novih držav članic tudi nadaljevala prilagajanje na širitev EU iz leta 2004 .

Boljša ureditev mora postati temelj za odločanje na vseh ravneh EU. Komisija je naredila znaten napredek pri doseganju ciljev boljše ureditve, z vzpostavitvijo posodobljenega in skladnega okvira za preučitev sedanjih predpisov, tistih v postopku obravnave in novih. Glavne sestavine tega okvira so revidirane smernice za presojo vplivov; celosten pregled zakonodajnih predlogov v obravnavi, ki je opredelil 68 predlogov, ki bi jih bilo treba umakniti; sporočilo o skupni metodologiji EU za oceno upravnih stroškov, ki izhajajo iz zakonodaje; in strategija za poenostavitev zakonodajnega okolja, vključno s triletnim postopnim delovnim programom.

7. SKLEPI

Leto 2005 je bilo ključno za usmeritev delovanja v preostanku mandata Barrosove komisije. Kljub precejšnjim izzivom je Komisija dokazala svojo vodstveno vlogo in zavezanost pri uresničevanju svojih strateških ciljev. Evropa je naredila konkretne korake in določila temelje za „Partnerstvo za prenovo“, ki bi Evropo ponovno usmerilo na pravo pot. S prenovljeno lizbonsko strategijo in napredkom glede novih fiinančnih perspektiv je Komisija vzpostavila dva od ključnih elementov za uspešno uresničitev politik Skupnosti v naslednjem desetletju.

Komisija ostaja zavezana delu v tesnem partnerstvu z evropskimi institucijami, državami članicami, interesnimi skupinami na vseh področjih in mednarodnimi partnerji. Za Komisijo pomenita učinkovito obveščanje o evropskih zadevah in oblikovanje pristnega dialoga z državljani temelj za ponovno pridobivanje zaupanja in podpore državljanov za evropski projekt. Leta 2005 je Komisija začela obširno reformo svojih dejavnosti obveščanja. Sprejet je bil notranji akcijski načrt za obveščanje o Evropi , ki je tesno povezan z načrtom D Komisije za demokracijo, dialog in debato . Predvsem pa bosta Komisija in EU v širšem okviru ocenjeni glede na svojo zmožnost osredotočanja na cilje in njihovega uresničevanja. Strateški cilji ostajajo okvir za ukrepe Komisije v prihodnjih letih in delovanje v letu 2006 je že določeno v delovnem programu za leto 2006, Sprostitev vseh zmožnosti Evrope [4] . Leta 2005 je bilo opravljeno temeljno delo. Leto 2006 bo leto, ki bo še bolj usmerjeno na uresničevanje ciljev – na Evropo rezultatov.

Annex – Items adopted in 2005 from the Commission Legislative and Work Programme 2005 – by strategic objective

Prosperity

Title | Reference no | Adoption date | Type of proposal or act |

Communication on Better Regulation and Competitiveness | COM(2005) 97; SEC(2005) 175 | 16.3.2005 | Non-legislative action / Commission Communication |

Competitiveness and Innovation Framework Programme | COM(2005) 121; SEC(2005) 433; 2005/0050(COD) | 6.4.2005 | Legislative Proposal / Decision |

Communication on the new generation of tax and customs programmes | COM(2005) 111; SEC(2005) 423 | 6.4.2005 | Non-legislative action / Commission Communication |

Seventh Framework Programmes for Research (2007-2013) | COM(2005) 118+119; SEC(2005) 430+431; 2005/0043(COD); 2005/0044(CNS) | 6.4.2005 | Legislative Proposal / Decision |

Proposal for a modification of the Regulation on the Stability and Growth Pact | COM(2005) 154+155; 2005/0064(SYN); 2005/0061(CNS) | 20.4.2005 | Legislative Proposal |

Green Paper on Financial Services Integration: Horizon 2005-2010 | COM(2005) 177 | 3.5.2005 | Non-legislative action / Green Paper |

Communication i2010 | COM(2005) 229; SEC(2005) 717 | 1.6.2005 | Non-legislative action / Commission Communication |

State aid action plan | COM(2005) 107; SEC(2005) 795 | 7.6.2005 | Non-legislative action / Other |

Proposal for a Council Directive on taxation of passenger cars in the EU | COM(2005) 621; SEC(2005) 809; 2005/0130(CNS) | 5.7.2005 | Legislative Proposal / Directive |

Green Paper on obstacles to integration of mortgage credit market | COM(2005) 327 | 19.7.2005 | Non-legislative action / Green Paper |

More Research and Innovation: Investing for Growth and Employment | COM(2005) 488; SEC(2005) 1283+1289 | 12.10.2005 | Non-legislative action / Commission Communication |

Cross-border management of copyright in the online music sector | C(2005) 3764; SEC(2005) 1254 | 18.10.2005 | Non-legislative action / Recommendation |

Communication on progress in creating internal market for electricity and gas | COM(2005) 568; SEC(2005) 1448 | 15.11.2005 | Non-legislative action / Commission Communication |

Proposal for a Regulation on advanced therapies | COM(2005) 567; SEC(2005) 1444; 2005/0227(COD) | 16.11.2005 | Legislative Proposal / Regulation |

Proposal on the management structure of the industrial SESAME project (common enterprise) for the technical realisation of Single Sky | COM(2005) 602; SEC(2005) 1532; 2005/0235(CNS) | 25.11.2005 | Legislative Proposal / Directive |

Modification Customs Code: simplification of procedures - Ecustoms | COM(2005) 608; SEC(2005) 1543+1545 | 30.11.2005 | Legislative Proposal / Regulation |

Legal Framework for Payments | COM(2005) 603; SEC(2005) 1535; 2005/0245(COD) | 1.12.2005 | Legislative Proposal / Directive |

Communication on the results of the consultation launched on Defence Procurement | COM(2005) 626; SEC(2005) 1572 | 6.12.2005 | Non-legislative action / Commission Communication |

Maritime proposal | COM(2005) 651; SEC(2005) 1640+1641 | 14.12.2005 | Legislative Proposal / Regulation |

Green paper on claims for damages under EC Competition law | COM(2005) 672; SEC(2005) 1732 | 19.12.2005 | Non-legislative action / Green Paper |

Modification of Medical Devices Directives | COM(2005) 681; SEC(2005) 1742; 2005/0263(COD) | 22.12.2005 | Legislative Proposal / Directive |

Home State Taxation pilot scheme for SMEs | COM(2005) 702; SEC(2005) 1785 | 23.12.2005 | Non-legislative action / Commission Communication |

Solidarity

Title | Reference no | Adoption date | Type of proposal or act |

Communication on post 2012 Climate Change Strategies | COM(2005) 35; SEC(2005) 180 | 9.2.2005 | Non-legislative action / Commission Communication |

Social Agenda | COM(2005) 33; SEC(2005) 177 | 9.2.2005 | Non-legislative action / Commission Communication |

Green Paper on management of the demographic trends in the European Union | COM(2005) 94 | 16.3.2005 | Non-legislative action / Green Paper |

Communication on restructuring and employment | COM(2005) 120 | 31.3.2005 | Non-legislative action / Commission Communication |

Proposal for a COD Regulation establishing the EU Solidarity Fund | COM(2005) 108; SEC(2005) 447; 2005/0033(COD) | 6.4.2005 | Legislative Proposal / Regulation |

Proposal for a Council Regulation establishing Community financial measures for the implementation of the Common Fisheries Policy and in the area of the Law of the Sea | COM(2005) 117; SEC(2005) 426; 2005/0045(CNS) | 6.4.2005 | Legislative Proposal / Regulation |

Disaster Preparedness and Response Instrument | COM(2005) 113; SEC(2005) 439; 2005/0052(CNS) | 6.4.2005 | Legislative Proposal / Regulation |

Programme for active citizenship | COM(2005) 116; SEC(2005) 442; 2005/0041(COD) | 6.4.2005 | Legislative Proposal / Decision |

European Year of Mobility for Workers (2006) | - | 27.4.2005 | Non-legislative action / Other |

Communication on youth policy | COM(2005) 206; SEC(2005) 693 | 30.5.2005 | Non-legislative action / Commission Communication |

Communication on ‘non discrimination and equal chances for all - a framework strategy and a proposal for a decision on the European year for equal chances for all (2007)’ | COM(2005) 224+225; SEC(2005) 689+690; 2005/0107(COD) | 1.6.2005 | Legislative Proposal / Decision |

Sugar Reform – Common Market Organisation (CMO) Regulation + Single Payment Regulation | COM(2005) 263; SEC(2005) 808+810; 2005/0118-0120(CNS) | 22.6.2005 | Legislative Proposal / Regulation |

Green Paper on a European Energy Efficiency Initiative | COM(2005) 265 | 22.6.2005 | Non-legislative action / Green Paper |

EU Rural Development Strategy | COM(2005) 304; SEC(2005) 914; 2005/0129(CNS) | 5.7.2005 | Legislative Proposal / Decision |

Communication on eAccessibility | COM(2005) 425; SEC(2005) 1095 | 13.9.2005 | Non-legislative action / Commission Communication |

Thematic Strategy on Air Pollution | COM(2005) 446+447; SEC(2005) 1135+1133; 2005/0183(COD) | 21.9.2005 | Legislative Proposal / Directive |

Communication on reducing the climate change impact of aviation | COM(2005) 459; SEC(2005) 1184 | 27.9.2005 | Non-legislative action / Commission Communication |

Intercultural dialogue 2008 | COM(2005) 467; SEC(2005) 1202; 2005/0203(COD) | 5.10.2005 | Legislative Proposal / Decision |

Thematic strategy for the protection of the Marine Environment | COM(2005) 504+505; SEC(2005) 1290; 2005/0211(COD) | 24.10.2005 | Legislative Proposal / Directive |

Communication on sustainable energy | COM(2005) 627; SEC(2005) 1571 | 7.12.2005 | Non-legislative action / Commission Communication |

Communication on an Action plan for Biomass | COM(2005) 328; SEC(2005) 1573 | 7.12.2005 | Non-legislative action / Commission Communication |

New Directive on Audio-visual Content | COM(2005) 646; SEC(2005) 1625+1626; 2005/0260(COD) | 13.12.2005 | Legislative Proposal / Directive |

Proposal for a Regulation on motor vehicles emissions (EURO 5) | COM(2005) 683; SEC(2005) 1745; 2005/0282(COD) | 21.12.2005 | Legislative Proposal / Regulation |

Thematic Strategy on Resources | COM(2005) 670; SEC(2005) 1683+1684 | 21.12.2005 | Non-legislative action / Commission Communication |

Thematic Strategy on the Prevention and Recycling of Waste | COM(2005) 666+667; SEC(2005) 1681+1682; 2005/0281(COD) | 21.12.2005 | Legislative Proposal / Directive |

Security and freedom

Title | Reference no | Adoption date | Type of proposal or act |

EU Drugs Action Plan 2005-2008 | COM(2005) 45; SEC(2005) 216 | 14.2.2005 | Non-legislative action / Commission Communication |

Green Paper on successions and wills | COM(2005) 65; SEC(2005) 270 | 1.3.2005 | Non-legislative action / Green Paper |

Green Paper on applicable law to divorces | COM(2005) 82; SEC(2005) 331 | 14.3.2005 | Non-legislative action / Green Paper |

Health and Consumer Policy Programme | COM(2005) 115; SEC(2005) 425; 2005/0042(COD) | 6.4.2005 | Legislative Proposal / Decision |

Framework programme on fundamental rights and Justice | COM(2005) 122; SEC(2005) 434; 2005/0037(COD); 2005/0038(CNS); 2005/0039(CNS); 2005/0040(COD) | 6.4.2005 | Legislative Proposal / Framework decision (JHA) |

Framework programme on security and safeguard of freedom | COM(2005) 124; SEC(2005) 436; 2005/0034(CNS); 2005/0035(CNS) | 6.4.2005 | Legislative Proposal |

Framework programme on solidarity and management of migration | COM(2005) 123; SEC(2005) 435; 2005/0046(COD); 2005/0047(COD); 2005/0048(CNS); 2005/0049(COD) | 6.4.2005 | Legislative Proposal |

Directive on control of avian influenza | COM(2005) 171; SEC(2005) 549; 2005/0062(CNS); 2005/0063(CNS) | 28.4.2005 | Legislative Proposal / Directive |

Action Plan on the Hague Programme | COM(2005) 184 | 10.5.2005 | Non-legislative action / Other |

Protection of chicken kept for the production of meat | COM(2005) 221; SEC(2005) 801; 2005/0099(CNS) | 30.5.2005 | Legislative Proposal / Directive |

Fundamental Rights Agency | COM(2005) 280; SEC(2005) 849; 2005/0124(CNS); 2005/0125(CNS) | 30.6.2005 | Legislative Proposal / Regulation |

Proposal for a Framework Decision on the fight against counterfeiting | COM(2005) 276; SEC(2005) 848; 2005/0128(CNS) | 12.7.2005 | Legislative Proposal / Framework decision (JHA) |

Proposal for a Directive on the fight against counterfeiting | COM(2005) 276; SEC(2005) 848; 2005/0127(CNS) | 12.7.2005 | Legislative Proposal / Directive |

Animal health conditions - Aquatic animals | COM(2005) 362; SEC(2005) 1047; 2005/0153(CNS); 2005/0154(CNS) | 23.8.2005 | Legislative Proposal / Directive |

Proposal for a Directive on common standards for return procedures | COM(2005) 391; SEC(2005) 1057; 2005/0167(COD) | 1.9.2005 | Legislative Proposal / Directive |

Directive on data retention | COM(2005) 438; SEC(2005) 1131; 2005/0182(COD) | 21.9.2005 | Legislative Proposal / Directive |

Framework Decision on standards for transfer of personal data | COM(2005) 475; SEC(2005) 1241; 2005/0202(CNS) | 4.10.2005 | Legislative Proposal / Framework decision (JHA) |

Equivalent access to law enforcement authorities | COM(2005) 490; SEC(2005) 1270; 2005/0207(CNS) | 12.10.2005 | Legislative Proposal / Framework decision (JHA) |

Communication and proposal for a Regulation on the extension of the tasks of the European Aviation Safety Agency | COM(2005) 578+579; 2005/0228(COD) | 15.11.2005 | Legislative Proposal / Regulation |

3rd Package on Maritime Safety (7 legislative proposals) | COM(2005) 585+590; COM(2005) 592+593; SEC(2005) 1496-1499; SEC(2005) 1514-1517; 2005/0236-0242(COD) | 23.11.2005 | Legislative Proposal |

Green Paper on the establishment of a European Migration Monitoring Centre | COM(2005) 606 | 28.11.2005 | Non-legislative action / Green Paper |

Green Paper - Platform for Nutrition and Health | COM(2005) 637 | 8.12.2005 | Non-legislative action / Green Paper |

Maintenance obligations | COM(2005) 648+649; SEC(2005) 1628-1630; 2005/0259(CNS) | 15.12.2005 | Legislative Proposal / Regulation |

Communication including an action plan relating to legal migration | COM(2005) 669; SEC(2005) 1680 | 21.12.2005 | Non-legislative action / Commission Communication |

Europe as a world partner

Title | Reference no | Adoption date | Type of proposal or act |

Mandate for negotiations with Croatia | Accession negotiation document | 1.2.2005 | Non-legislative action / Other |

Communication on the European Neighbourhood Policy (ENP) Action Plans with Armenia, Azerbaijan and Georgia, Lebanon, Egypt | COM(2005) 72; SEC(2005) 294; SEC(2005) 285-289 | 2.3.2005 | Non-legislative action / Commission Communication |

Barcelona Process 10th anniversary | COM(2005) 139; SEC(2005) 482+483 | 12.4.2005 | Non-legislative action / Commission Communication |

Accelerating progress towards attaining the MDGs: Financing for Development | COM(2005) 133; SEC(2005) 433+434 | 12.4.2005 | Non-legislative action / Commission Communication |

Accelerating progress towards attaining the MDGs: The contribution of the EU | COM(2005) 132; SEC(2005) 452; SEC(2005) 456 | 12.4.2005 | Non-legislative action / Commission Communication |

Communication on EU-US relations | COM(2005) 196 | 18.5.2005 | Non-legislative action / Commission Communication |

Proposal for a Regulation establishing accompanying measures for Sugar Protocol countries affected by the reform of the EU sugar regime | COM(2005) 266; SEC(2005) 828; 2005/0117(COD) | 22.6.2005 | Legislative Proposal / Regulation |

Euromed mandate on services and investment | SEC(2005) 787+788 | 24.6.2005 | Legislative Proposal / Decision |

Civil Society dialogue between the EU and candidate countries | COM(2005) 290; SEC(2005) 891 | 29.6.2005 | Non-legislative action / Commission Communication |

Information note on the negotiating framework with Turkey | SEC(2005) 888 | 29.6.2005 | Non-legislative action / Other |

Proposal for a new statement on the EC Development Policy | COM(2005) 311; SEC(2005) 929 | 13.7.2005 | Non-legislative action / Commission Communication |

Communication on an EU Strategy for Africa | COM(2005) 489; SEC(2005) 1255 | 12.10.2005 | Non-legislative action / Commission Communication |

2005 ENLARGEMENT PACKAGE - I | COM(2005) 534; SEC(2005) 1352-1354 | 25.10.2005 | Non-legislative action / Commission Communication |

Opinion on the former Yugoslav Republic of Macedonia | COM(2005) 562; SEC(2005) 1425; SEC(2005) 1429 | 9.11.2005 | Non-legislative action / Opinion |

2005 ENLARGEMENT PACKAGE - II | COM(2005) 553; COM(2005) 555-559; COM(2005) 561-563; SEC(2005) 1421-1424; SEC(2005) 1426; SEC(2005) 1428 | 9.11.2005 | Agreement with third countries / Council Decision for the conclusion of an agreement |

Accession Partnership for Turkey | COM(2005) 559; SEC(2005) 1426 | 9.11.2005 | Agreement with third countries / Council Decision for the conclusion of an agreement |

European Partnership for Croatia | COM(2005) 556; SEC(2005) 1424 | 9.11.2005 | Agreement with third countries / Council Decision for the conclusion of an agreement |

EU relations with Latin America | COM(2005) 363; SEC(2005) 1590; SEC(2005) 1613 | 8.12.2005 | Non-legislative action / Commission Communication |

[1] Strateški cilji 2005–2009. Evropa 2010: Partnerstvo za evropsko obnovo – blaginjo, solidarnost in varnost , COM(2005) 12.

[2] Za celoten seznam točk delovnega programa, sprejetih leta 2005, glej Prilogo.

[3] Kakor je zahtevano v Pogodbah, je Komisija dne 14. februarja 2006 predložila Splošno poročilo o dejavnostih Evropske unije za leto 2005 , SEC(2005) 1200, http://europa.eu.int/abc/doc/off/rg/sl/2005/index.htm

[4] COM(2005) 531.